* P R I J E D L O G -

Na temelju članka 6. stavka 2. Zakona o savjetima mladih („Narodne novine“, broj 41/14. i 83/23) i članka 29. Statuta Općine Pitomača („Službene novine“ Općine Pitomača, broj 1/21, 4/21, 2/25. i 3/25), Općinsko vijeće Općine Pitomača na \_\_. sjednici održanoj \_\_\_\_\_\_\_\_\_\_\_ 2025. godine, donijelo je

**O D L U K U**

**o osnivanju  Savjeta mladih Općine Pitomača**

**I. OPĆE ODREDBE**

Članak 1.

 Odlukom o osnivanju Savjeta mladih Općine Pitomača (u daljnjem tekstu: Odluka) osniva se Savjet mladih Općine Pitomača (u daljnjem tekstu: Savjet),  kao savjetodavno tijelo Općine Pitomača, koje promiče i zagovara prava, potrebe i interese mladih na lokalnoj razini. Odlukom se uređuje broj i sastav članova Savjeta, način i postupak izbora članova Savjeta, način i postupak izbora predsjednika i zamjenika predsjednika Savjeta, mandat članova, djelokrug i način rada Savjeta, postupak donošenja poslovnika o radu i programa rada Savjeta, sredstva za rad Savjeta, odnos Savjeta i Općinskog vijeća Općine Pitomača (u daljnjem tekstu: Općinsko vijeće) te Općinskog načelnika Općine Pitomača (u daljnjem tekstu: Općinski načelnik), međusobna suradnja Savjeta, kao i ostala pitanja od značenja za rad Savjeta.

Članak 2.

Savjet svojim djelovanjem, prijedlozima i mišljenjima ima utjecaj na pripremu, donošenje i provedbu odluka Općinskog vijeća koje su od interesa za mlade, a time i na bolji položaj mladih na lokalnoj razini i rješavanje problema mladih.

Članak 3.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski spol.

**II. BROJ I SASTAV ČLANOVA SAVJETA**

Članak 4.

Savjet ima tri člana, uključujući predsjednika i zamjenika predsjednika.

U Savjet se biraju osobe koje imaju prebivalište ili boravište na području općine Pitomača, koji u trenutku podnošenja kandidatura za članstvo u Savjet imaju od navršenih petnaest do navršenih trideset godina života.

 Osoba ne može istodobno biti član Savjeta i član Općinskog vijeća.

**III. IZBOR ČLANOVA SAVJETA**

Članak 5.

Na temelju pisanih i obrazloženih kandidatura, članove Savjeta bira Općinsko vijeće.

Općinsko vijeće na temelju ove Odluke pokreće postupak biranja članova Savjeta.

Kandidature za članove Savjeta temeljem javnog poziva za isticanje kandidatura, mogu isticati udruge koje su sukladno statutu ciljno i prema djelatnostima opredijeljene za rad s mladima i za mlade, udruge nacionalnih manjina, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj i neformalne skupine mladih.

Kada je predlagatelj kandidature neformalna skupina mladih, nju mora činiti najmanje 10 mladih, koji ispunjavaju uvjete iz članka 4. stavka 2. ove Odluke. Podnositeljima kandidature u ime neformalne skupine mladih smatraju se prva dva potpisnika sa popisa članova neformalne skupine mladih koji podržavaju kandidaturu.

Članak 6.

Izbor članova Savjeta provodi se u Općinskom vijeću, a sukladno Zakonu o savjetima mladih, zakonu kojim se uređuje sustav lokalne i područne (regionalne) samouprave te ovom Odlukom.

Postupak izbora počinje objavom javnog poziva za isticanje kandidatura.

Javni poziv za isticanje kandidatura za izbor članova Savjeta objavljuje se na web stranici Općine Pitomača.

Općina prema dostupnim kontaktima, obavijest o objavi javnog poziva za isticanje kandidata dostavit će udrugama mladih i za mlade, srednjim školama, visokim učilištima i pomladcima političkih stranaka koji djeluju na području Općine, odnosno Virovitičko – podravske županije.

 Javni poziv za isticanje kandidatura za izbor članova Savjeta, obvezatno sadrži:

* poziv ovlaštenim predlagateljima da podnesu kandidature za izbor članova Savjeta sa naznakom tko mogu biti ovlašteni predlagatelji,
* opis postupka izbora,
* uvjete za isticanje kandidatura,
* rok za podnošenje prijava,
* podatke o načinu sastavljanja kandidatura (obrasce koje je potrebno popuniti i dokumentaciju i dokaze koje je potrebno priložiti),
* podatke o nadležnom tijelu kojem se dostavljaju kandidature,
* rok u kojem će nadležno tijelo izvršiti provjeru zadovoljavanja formalnih uvjeta prijavljenih kandidata,
* rok u kojem će se izvršiti izbor članova.

 Svaki ovlašteni predlagatelj može predložiti najviše tri kandidata.

 Prijedlog kandidata mora sadržavati:

* naziv ovlaštenog predlagatelja iz članka 5. ove Odluke, odnosno naziv „neformalna skupina mladih“,
* ime i prezime kandidata,
* adresa prebivališta odnosno boravišta kandidata,
* dan, mjesec i godina rođenja kandidata,
* OIB kandidata,
* obrazloženje kandidature.

Kandidatura mora biti potpisana od strane ovlaštene osobe predlagatelja i ovjerena pečatom predlagatelja, ukoliko predlagatelj ima pravnu osobnost.

Uz kandidaturu je potrebno priložiti presliku važeće osobne iskaznice odnosno uvjerenje o prebivalištu odnosno boravištu za kandidata, kao dokaz o prebivalištu odnosno boravištu na području općine Pitomača, kao i vlastoručno potpisanu izjavu kandidata o prihvaćanju kandidature za izbor člana Savjeta.
 Uz kandidaturu je potrebno priložiti i izvadak iz registra udruga ili drugog registra u koji se upisuju organizirani oblici djelovanja mladih, izvadak iz statuta udruge iz kojeg se vidi da je udruga ciljno i prema djelatnostima opredijeljena za rad s mladima i za mlade, preslike odluke o osnivanju organizacijskog oblika djelovanja mladih, izvatke iz statuta ili druge akte kao dokaz o svojstvu ovlaštenog predlagatelja iz članka 5. ove Odluke.

Uz kandidaturu neformalne skupine mladih mora biti priložen i popis osoba koje čine skupinu i podržavaju kandidaturu, sa sljedećim podacima: ime i prezime, adresa prebivališta odnosno boravišta, dan, mjesec i godina rođenja, OIB i potpis osobe.

Rok za prijavu kandidatura na javni poziv iznosi 15 dana od dana objave javnog poziva na web stranici Općine Pitomača.

Ako na javni poziv ne pristigne najmanje onaj broj važećih kandidatura koji odgovora broju članova utvrđenih ovom Odlukom, javni poziv za isticanje kandidatura ponovit će se najkasnije u roku od šest mjeseci od dana objave prethodnog javnog poziva.

Kandidati koji podnesu važeće prijave na ponovljeni javni poziv bit će birani u savjet mladih redovitim postupkom, s tim da broj izabranih članova ne može biti manji od najniže propisanog sukladno članku 8. stavku 1. Zakona o osnivanju savjeta mladih.

Javni pozivi za isticanje kandidatura ponavljati će se do konstituiranja Savjeta.

Članak 7.

Kandidature za izbor članova Savjeta, ovlašteni predlagatelji dostavljaju Jedinstvenom upravnom odjelu – Odsjeku za društvene djelatnosti (u daljnjem tekstu: Odsjek) prema uputama iz javnog poziva i sukladno ovoj Odluci.

Odsjek obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura. Na popis se kandidati unose abecednim redom prezimena i naznakom predlagatelja za svakog kandidata.

Kandidature koje nisu pravovremene, potpune i pravilno sastavljene i s propisanim dokazima u prilogu ili su podnesene od strane subjekata izvan ovlaštenih predlagatelja iz članka 5. ove Odluke, zbog formalnih nedostataka neće biti prihvaćene i neće se uzeti u obzir prilikom sastavljanja popisa važećih kandidatura.

Izvješće o provjeri formalnih uvjeta i popis važećih kandidatura dostavljaju se Općinskom vijeću Općine Pitomača, te se objavljuju na web stranici Općine Pitomača.

Članak 8.

Općinsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove Savjeta javnim glasovanjem bira članove Savjeta.

 Ako nije moguće izabrati Savjet zbog dva ili više kandidata s jednakim brojem glasova, glasovanje se ponavalja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta.

 Članovi konstituiranog Savjeta među sobom izabiru jednog predstavnika Savjeta u savjetu mladih jednice područne (regionalne) samouprave.

**IV. KONSTITUIRANJE SAVJETA**

Članak 9.

Savjet se mora konstituirati u roku od 30 dana od dana objave rezultata izbora.

Konstituirajuću sjednicu Savjeta saziva predsjednik Općinskog vijeća.

Konstituirajućom sjednicom do izbora predsjednika, predsjedava član Savjeta koji je u Savjet izabran s najveći brojem glasova, a ako je više izabranih članova dobilo jednak broj glasova, sjednicom predsjedava član koji je imao manji redni broj na glasačkom listiću.

Savjet je konstituiran izborom predsjednika Savjeta.

Obavijest o konstituiranju Savjeta objavljuje se na web stranici Općine Pitomača.

Predsjednika i zamjenika predsjednika Savjeta biraju i razrješuju članovi Savjeta, većinom glasova svih članova Savjeta.

Ako Savjet u roku od 30 dana od dana objave rezultata izbora za članove Savjeta, ne izabere predsjednika, Općinsko vijeće objavit će novi javni poziv za izbor članova Savjeta.

**V. MANDAT ČLANOVA SAVJETA**

Članak 10.

Članovi Savjeta biraju se na razdoblje trajanja mandata Općinskog vijeća, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuju lokalna i područna (regionalna) samouprava.

Općinsko vijeće razriješit će člana Savjeta i prije isteka mandata ako neopravdano izostane s najmanje 50 % sjednica Savjeta u godini, te na njegov osobni zahtjev. O činjenici da pojedini član nije sudjelovao na više od 50% sjednica, Savjet je dužan bez odgode obavijestiti Općinsko vijeće, radi razrješenja člana.

Član Savjeta koji za vrijeme trajanja mandata navrši trideset godina nastavlja s radom u Savjetu do isteka mandata na koji je izabran.

Ako se broj članova Savjeta spusti ispod dvije trećine člana, Općinsko vijeće će provesti postupak dodatnog izbora za onoliko članova Savjeta koliko ih je prestalo biti članom Savjeta prije isteka mandata. Na postupak dodatnog izbora odgovarajuće se primjenjuju odredbe ove Odluke koje se odnose na izbor članova Savjeta. Mandat članova Savjeta izabranih postupkom dodatnog izbora traje do isteka mandata članova Savjeta izabranih u redovitom postupku izbora.

Općinsko vijeće raspustit će Savjet samo ako Savjet ne održi sjednicu dulje od šest mjeseci.

**VI. DJELOKRUG SAVJETA**

Članak 11.

U okviru svoga djelokruga Savjet:

* raspravlja na sjednicama Savjeta o pitanjima značajnim za rad Savjeta, te o pitanjima iz djelokruga Općinskog vijeća koji su od interesa za mlade,
* u suradnji s predsjednikom Općinskog vijeća inicira donošenje akata, sukladno članku 15. stavku 1. ove Odluke,
* putem svojih predstavnika sudjeluje u radu Općinskog vijeća, sukladno članku 16. stavku 1. ove Odluke,
* sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže donošenje programa za otklanjanje nastalih problema i poboljšanje položaja mladih,
* potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja,
* potiče mlade na aktivnu participaciju u lokalnoj, odnosno područnoj (regionalnoj) samoupravi te ih prema potrebi poziva na sjednice i uključuje u svoj rad,
* predlaže i daje na odobravanje Općinskom vijeću program rada popraćen financijskim planovm radi ostvarivnaja programa rada Savjeta,
* po potrebi poziva predstavnike tijela Općine Pitomača na sjednice Savjeta,
* potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade,
* obavlja i druge poslove od interesa za mlade sukladno Zakonu i ovoj Odluci.

**VII. NAČIN RADA SAVJETA**

Članak 12.

Način rada Savjeta, postupak donošenja odluka, sazivanje, rad i tijek sjednice, prava i dužnosti članova Savjeta i druga pitanja od značenja za rad Savjeta, uređuju se Poslovnikom o radu.

Poslovnik o radu donosi Savjet, većinom glasova svih članova Savjeta.

Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

**VIII. PROGRAM RADA**

Članak 13.

Savjet donosi program rada i financijski plan za svaku kalandarsku godinu.

 Savjet donosi program rada popraćen financijskim planom te ih podnosi na odobravanje Općinskom vijeću najkasnije do 30. studenoga tekuće godine za sljedeću kalendarsku godinu.

**IX. SREDSTVA ZA RAD SAVJETA**

Članak 14.

Proračunom Općine Pitomača osiguravaju se financijska sredstva za rad i program rada Savjeta iz članka 13. ove Odluke, kao i prostorne, tehničke i administrativne uvjete za nesmetano i učinkovito funkcioniranje Savjeta.

Općina može, u okviru raspoloživih sredstava, članovima Savjeta osigurati naknadu za sudjelovanje na sjednici Savjeta, i to u maksimalnom iznosu do 27 eura mjesečno.

**X. ODNOS SAVJETA I OPĆINSKOG VIJEĆA OPĆINE PITOMAČA
TE OPĆINSKOG NAČELNIKA OPĆINE PITOMAČA**

Članak 15.

Savjet, u suradnji s predsjednikom Općinskog vijeća, može inicirati Općinskom vijeću donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Općine Pitomača, raspravu o pojedinim pitanjima od značenja za unaprjeđivanje položaja mladih na području općine Pitomača, te način rješavanja navedenih pitanja.

Na prijedlog Savjeta, Općinsko vijeće raspraviti će pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam dana prije dana održavanja sjednice Općinskog vijeća.

Članak 16.

Savjet putem svojih predstavnika sudjeluje u radu Općinskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području općine Pitomača, davanjem mišljenja, prijedloga i preporuka o pitanjima i temama od interesa za mlade.

Predsjednik, zamjenik predsjednika ili drugi član Savjeta, kojeg Savjet imenuje, dužan je odazvati se pozivima na sjednice Općinskog vijeća, sudjelovati sjednicama s pravom sudjelovanja u raspravi, ali bez prava glasa te dostaviti svaki podatak ili izvješće, koje o pitanju iz njegova djelokruga zatraži Općinsko vijeće.

Članak 17.

Općinsko vijeće Općine Pitomača dostavlja Savjetu sve pozive i materijale za svoje sjednice, te zapisnike s održanih sjednica, u roku u kojem iste dostavlja članovima Općinskog vijeća.

Predsjednik Općinskog vijeća po potrebi, a najmanje svakih šest mjeseci, održava zajednički sastanak sa Savjetom, na koji po potrebi poziva i druge članove Općinskog vijeća i drugih tijela Općine Pitomača, a na kojem se raspravlja o svim pitanjima od interesa za mlade i o međusobnoj suradnji.

Inicijativu za zajednički sastanak predsjednika Općinskog vijeća i Savjeta, može pokrenuti i Savjet.

Članak 18.

Općinski načelnik po potrebi, a najmanje svakih šest mjeseci, održava zajednički sastanak sa Savjetom, na kojem se raspravlja o svim pitanjima od interesa za mlade i o međusobnoj suradnji.

Općinski načelnik, svakih šest mjeseci pisanim putem obavještava Savjet o svojim aktivnostima koje su od važnosti ili interesa za mlade.

Članak 19.

 Savjet, program rada popraćen financijskim planom podnosi na odobravanje Općinskom vijeću, najkasnije do 30. studenoga tekuće godine za sljedeću kalendarsku godinu.

Savjet podnosi godišnje izvješće o svom radu Općinskom vijeću do 31. ožujka tekuće godine za prethodnu godinu te ga dostavlja na znanje Općinskom načelniku koji ga objavljuje na mrežnim stranicama Općine Pitomača.

**XI. SURADNJA SAVJETA**

Članak 20.

Savjet može surađivati sa savjetima mladih drugih jedinica lokalne i područne (regionalne)  samouprave i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne, odnosno područne (regionalne) samouprave drugih zemalja, te međunarodnim organizacijama.

**XII. PRIJELAZNE I ZAVRŠNE ODREDBE**

Članak 21.

Na  pitanja koji  nisu uređena ovom Odlukom, primjenjuju se odredbe Zakona o savjetima mladih.

Članak 22.

Danom stupanja na snagu ove Odluke prestaje važiti Odluka o osnivanju Savjeta mladih Općine Pitomača („Službene novine“ Općine Pitomača, 5/17. i 9/23).

Članak 23.

Ova Odluka stupa na snagu osmoga dana od dana objave u „Službenim novinama“ Općine Pitomača.

KLASA: 024-06/25-01/

URBROJ: 2189-16-25-1

Pitomača, \_\_\_\_\_\_\_\_\_\_\_\_ 2025.

OPĆINA PITOMAČA

OPĆINSKO VIJEĆE

PREDSJEDNIK:

dr.sc. Rikard Bakan

**O B R A Z L O Ž E NJ E:**

**I . PRAVNI TEMELJ ZA DONOŠENJE AKATA**

Pravni temelj za donošenje akta sadržan je u članku 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13), članku 6. stavku 2. Zakona o savjetima mladih („Narodne novine“ broj 41/14. i 83/23) i članku 29. Statuta Općine Pitomača („Službene novine“ Općine Pitomača, broj 1/21, 4/21, 2/25. i 3/25).

**II. PRIKAZ STANJA I RAZLOZI ZA DONOŠENJE**

Zakon o izmjenama i dopunama zakona o savjetima mladih objavljen je u „Narodnim novinama“ Republike Hrvatske dana 21. srpnja 2023. godine broj 83/2023.

U svrhu pojednostavljivanja osnivanja savjeta mladih, Zakonom propisuje se uklanjanje instituta zamjenika člana savjeta mladih, te se, uz uvođenje fleksibilnosti u određivanju ukupnog broja članova. Tako je propisan broj članova savjeta mladih, uključujući predsjednika i zamjenika predsjednika, na način da ne može biti manji od tri, a utvrđuje se se odlukom o osnivanju savjeta mladih, i to tako da savjet mladih:

* jedinice lokalne samouprave do 10.000 stanovnika imaju **najmanje tri, a najviše pet članova.**

Ujedno članovi savjeta mladih sukladno Zakonu, biraju se na razdoblje trajanja mandata predstavničkog tijela pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuju lokalna i područna (regionalna) samouprava.

 Nadalje, ukoliko se na prvi javni poziv ne javi dovoljan broj kandidata s valjanim kandidaturama, koji odgovara minimalno onom broju koji je utvrđen odlukom o osnivanju savjeta mladih, javni poziv se ponavlja, ali u ponovljenom javnom pozivu dovoljno je da pristigne barem onaj broj valjanih kandidatura koji je propisan Zakonom kao minimalan u odnosu na pojedinu jedinicu samouprave s obzirom na broj stanovnika. Postiže se da u jedinicama u kojima se javi manji broj kandidata od propisanog ipak bude omogućeno osnivanje savjeta, ako je ispunjen barem minimalan potrebni broj.

Obzirom na navedeno, predlaže se donošenje ove Odluke.

**III. POTREBNA FINANCIJSKA SREDSTVA**

Sredstva za provedbu ove Odluke osigurana su u Proračunu Općine Pitomača za 2025. godinu.

**IV. TEKST PRIJEDLOGA**

U privitku se dostavlja tekst predmetne Odluke.